## Pravilnik o obveznom označavanju i registraciji ovaca i koza

### NN 111/2007 (29.10.2007.), Pravilnik o obveznom označavanju i registraciji ovaca i koza

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**3240**

Na temelju članka 35. stavka 9. Zakona o veterinarstvu (»Narodne novine«, broj
41/07) te članka 4. stavka 3. Zakona o stočarstvu (»Narodne novine«, broj 70/97,
36/98, 150/03 i 132/06), ministar poljoprivrede šumarstva i vodnoga gospodarstva
donosi

## PRAVILNIK

### O OBVEZNOM OZNAČAVANJU I REGISTRACIJI OVACA I KOZA

DIO I.
SUSTAV ZA OZNAČAVANJE I REGISTRACIJU
OVACA I KOZA

Članak 1.

1) Ovim Pravilnikom utvrđuje se sustav za označavanje i registraciju ovaca i
koza.
2) Odredbe ovoga Pravilnika primjenjuje se ne dovodeći u pitanje provedbu
posebnih propisa o iskorjenjivanju ili kontroli bolesti životinja, te odredbe
Pravilnika o načinu obavljanja veterinarsko-zdravstvenog pregleda i kontrola
živih životinja u prometu preko granice Republike Hrvatske (»Narodne novine«,
broj 147/04) i posebnih propisa o ostvarivanju državnih potpora u poljoprivredi.

Članak 2.

Za potrebe ovoga Pravilnika primjenjuju se sljedeći pojmovi:
(a) *Životinja* – svaka životinja vrste ovca i koza;
(b) *Gospodarstvo* – svaki objekt, ili u slučaju držanja životinja na otvorenom,
svako mjesto na području Republike Hrvatske na kojem životinje trajno ili
povremeno borave, uzgajaju se ili drže, osim veterinarske prakse i veterinarskih
organizacija;
(c) *Posjednik* – svaka fizička ili pravna osoba koja je odgovorna za životinju,
trajno ili privremeno, osim veterinarske prakse i veterinarskih organizacija;
(d) *Uprava za veterinarstvo* (u daljnjem tekstu: Uprava) – ustrojstvena jedinica
Ministarstva poljoprivrede, šumarstva i vodnoga gospodarstva (u daljnjem tekstu:
Ministarstvo) nadležna za provođenje veterinarskih kontrola i ovoga Pravilnika;
(e) *Nadležno tijelo* – Ministarstvo.

Članak 3.

1) Sustav za označavanje i registraciju životinja sadržava sljedeće elemente:
(a) sredstva za označavanje, kojima se označava svaka pojedina životinja;
(b) ažurni Registar ovaca i koza na gospodarstvu, koji se vodi na svakom
gospodarstvu;
(c) Putni list za životinje;
(d) središnji registar ili računalnu bazu podataka.
2) Nadležno tijelo mora imati pristup svim podacima koji su propisani ovim
Pravilnikom i poduzima potrebne mjere za osiguravanjem pristupa navedenim
podacima svim zainteresiranim stranama, uključujući i registrirane udruge
potrošača pod uvjetom da se postupa u skladu s posebnim propisima o zaštiti i
tajnosti podataka.
3) Europska komisija ima pristup podacima iz stavka 2. ovoga članka.

Članak 4.

1) Sve životinje na gospodarstvu, koje su rođene nakon stupanja na snagu ovoga
Pravilnika, moraju biti označene u roku od šest mjeseci od rođenja u skladu sa
stavkom 3. ovoga članka, a u svakom slučaju prije odlaska s gospodarstva na
kojem su rođene. Iznimno, nadležno tijelo može produljiti rok iz ovoga stavka
najdulje na devet mjeseci za životinje koje se drže u ekstenzivnim uvjetima.
2) O produljenju roka iz stavka 1. ovoga članka Uprava obavještava Europsku
komisiju.
3) Životinje moraju biti označene:
(a) prvim sredstvom za označavanje u skladu sa zahtjevima iz Priloga I. Odjeljka
A. točke 1. do 3. ovoga Pravilnika, i
(b) drugim sredstvom za označavanje koje je odobrilo nadležno tijelo i u skladu
s tehničkim karakteristikama navedenim u Prilogu I. Odjeljku A. točki 4. ovoga
Pravilnika.
4) U slučaju uvoza iz država koje nisu članice Europske unije:
(a) sve životinje, koje su pregledane u skladu s odredbama Pravilnika o načinu
obavljanja veterinarsko-zdravstvenog pregleda i kontrola živih životinja u
prometu preko granice Republike Hrvatske i koje ostaju na području Republike
Hrvatske, označavaju se u skladu sa stavkom 3. ovoga članka na gospodarstvu
odredišta, na kojem se obavlja uzgoj životinja, u roku koji nije dulji od 14
dana nakon obavljenog pregleda, a u svakom slučaju prije odlaska s gospodarstva;
(b) izvorna oznaka države evidentira se u Registru ovaca i koza na gospodarstvu
iz članka 5. ovoga Pravilnika, zajedno s identifikacijskim brojem životinje koji
joj je dodijeljen u Republici Hrvatskoj;
(c) označavanje životinja propisano stavkom 1. ovoga članka nije obvezno za
životinje namijenjene klanju, ako se životinje prevoze izravno s granične
veterinarske postaje u klaonicu koja se nalazi u Republici Hrvatskoj i na njoj
su obavljeni pregledi u skladu s točkom (a) ovoga stavka te ako se životinja
zakolje u roku od pet radnih dana nakon obavljenih pregleda.
5) Sve životinje podrijetlom iz država članica Europske unije zadržavaju
vlastite izvorne oznake.
6) Zabranjeno je uklanjanje ili zamjena sredstava za označavanje protivno
odredbama ovoga Pravilnika i Pravilnika o provođenju obveznog označavanja i
registracije ovaca i koza. Ako je sredstvo za označavanje postalo nečitko ili je
izgubljeno, što je prije moguće, životinja se mora označiti zamjenskim sredstvom
za označavanje koje nosi isti identifikacijski broj životinje u skladu s ovim
člankom. Uz identifikacijski broj životinje i odvojeno od njega, zamjensko
sredstvo za označavanje može nositi oznaku koja pokazuje koliko je puta sredstvo
za označavanje zamijenjeno.
7) Način na koji se sredstva za označavanje dodjeljuju gospodarstvu i
distribuiraju te na koji se označavaju životinje određuje Uprava.
8) Uprava obavještava države članice Europske unije i Europsku komisiju o obliku
i izgledu sredstava za označavanje i načinu označavanja koji se koristi na
području Republike Hrvatske.

Članak 5.

1) Svaki posjednik životinja, osim prijevoznika, mora voditi ažuran Registar
ovaca i koza na gospodarstvu, koji sadrži najmanje podatke navedene u Prilogu I.
Odjeljku B. ovoga Pravilnika.
2) U Registar iz stavka 1. ovoga članka posjednik unosi dodatne podatke, uz one
koji su navedeni u Prilogu I. Odjeljku B. ovoga Pravilnika, u skladu s propisom
iz članka 4. stavka 6. ovoga Pravilnika.
3) Oblik i sadržaj Registra ovaca i koza na gospodarstvu određuje nadležno
tijelo, vodi se u pisanom ili elektronskom obliku te u svako doba mora biti
dostupan na gospodarstvu, a na zahtjev Uprave mora se dati na uvid te čuvati
najmanje tri godine.
4) Na zahtjev Uprave, svaki posjednik mora dati na uvid sve podatke u odnosu na
podrijetlo, označavanje i, kada je prikladno, odredištu životinja koje je
posjednik držao, čuvao, prevozio, stavio u promet ili zaklao u posljednje tri
godine.
5) Uprava obavještava države članice Europske unije i Europsku komisiju o obliku
i sadržaju Registra ovaca i koza na gospodarstvu koji se koristi na području
Republike Hrvatske i, ako je primjenjivo, o odobrenim odstupanjima od odredbi
stavka 1. ovoga članka.

Članak 6.

1) Sve životinje koje se premještaju unutar Republike Hrvatske između dva
odvojena gospodarstva mora pratiti Putni list u skladu s propisanim obrascem.
Putni list sadrži najmanje podatke propisane Prilogom I. Odjeljkom C. ovoga
Pravilnika, a ispunjava ga posjednik, ako to već nije učinio ovlašteni
veterinar.
2) Putni list iz stavka 1. ovoga Pravilnika sadržava dodatne podatke, uz one
koji su propisani Prilogom I. Odjeljkom C. ovoga Pravilnika, u skladu s propisom
iz članka 4. stavka 6. ovoga Pravilnika.
3) Posjednik na gospodarstvu odredišta mora čuvati Putni list najmanje tri
godine. Na zahtjev Uprave posjednik mora dostaviti presliku Putnog lista.
4) Iznimno od stavka 1. ovoga članka Putni list nije obvezan nakon
uspostavljanja operativne računalne baze podataka koja sadrži najmanje podatke
iz Priloga I. Odjeljka C. ovoga Pravilnika, osim potpis prijevoznika.
5) Uprava obavještavaju države članice Europske unije i Europsku komisiju o
obliku i sadržaju Putnog lista koji se koristi na području Republike Hrvatske i,
ako je primjenjivo, o odstupanjima iz stavka 4. ovoga članka.

Članak 7.

1) Uprava vodi središnji registar, u kojem se evidentiraju podaci o svim
gospodarstvima i posjednicima na području Republike Hrvatske, osim prijevoznika.
2) Središnji registar sadrži identifikacijski broj gospodarstva, osim u slučaju
prijevoznika, zanimanje posjednika, vrstu proizvodnje (meso ili mlijeko) i vrstu
životinja koje posjeduje. Svaki posjednik koji trajno drži životinje mora
jedanput godišnje ispuniti godišnju dojavu brojnog stanja ovaca i koza na
gospodarstvu i u roku u skladu s propisom iz članka 4. stavka 6. ovoga
Pravilnika.
3) Gospodarstvo ostaje evidentirano u središnji registar do proteka tri
uzastopne godine u kojima na gospodarstvu nije bilo životinja.

Članak 8.

1) Nadležno tijelo uspostavlja računalnu bazu podataka u skladu s Prilogom I.
Odjeljkom D. točkom 1. ovoga Pravilnika.
2) Svaki posjednik životinja, osim prijevoznika, u roku od 30 dana za podatke o
posjedniku ili gospodarstvu, i u roku od sedam dana za podatke o premještanju
životinja, Upravi dostavlja sljedeće:
(a) podatke koji se evidentiraju u središnji registar i godišnje dojave iz
članka 7. stavka 2. ovoga Pravilnika, kao i podatke potrebne za uspostavljanje
baze podataka iz stavka 1. ovoga članka;
(b) u slučaju iz članka 6. stavka 4. ovoga Pravilnika, podatke o premještanju
životinja iz članka 6. ovoga Pravilnika.
3) Uprava uspostavlja računalnu bazu podataka koja sadrži najmanje podatke
navedene u Prilogu I. Odjeljku D. točki 2. ovoga Pravilnika.
4) Računalna baza podataka iz stavka 1. i 3. ovoga članka uz podatke određene u
Prilogu I. Odjeljku D. točki 1. i 2. ovoga Pravilnika, može sadržavati i dodatne
podatke.

Članak 9.

1) Uprava obavještava države članice Europske unije i Europsku komisiju o tijelu
odgovornom za provedbu ovoga Pravilnika.
2) Uprava osigurava da su sve osobe uključene u sustav označavanja i
registracije životinja upoznate s odredbama propisa o označavanju i registraciji
životinja odgovarajućim osposobljavanjem.

Članak 10.

1) Nadležno tijelo poduzima sve potrebne mjere za osiguranje sukladnosti s
odredbama ovoga Pravilnika.
2) U slučaju postupanja protivnog odredbama ovoga Pravilnika ovlaštene osobe
podnose zahtjeve za pokretanje prekršajnog postupka u skladu s odredbama Zakona
o veterinarstvu.
3) Stručnjaci Europske komisije u suradnji s Upravom:
(a) provjeravaju udovoljavanje zahtjevima propisanim ovim Pravilnikom;
(b) po potrebi obavljaju provjere na licu mjestu, kako bi osigurali da se mjere
iz stavka 1. provode u skladu s ovim Pravilnikom.
4) Nadležno tijelo osigurava stručnjacima Europske komisije svu potrebnu pomoć u
obavljanju njihovih zadaća.

DIO II.
MINIMALNE KONTROLE KOJE SE MORAJU PROVESTI U OKVIRU SUSTAVA ZA
OZNAČAVANJE I REGISTRACIJU ŽIVOTINJA

Članak 11.

1) Državni veterinarski inspektor odnosno službeni veterinar na licu mjesta
provode kontrole radi utvrđivanja postupanja posjednika u skladu s odredbama
ovoga Pravilnika i propisa iz članka 4. stavka 6. ovoga Pravilnika.
2) Službene kontrole moraju najmanje obuhvatiti broj gospodarstava u skladu s
člankom 12. do 15. ovoga Pravilnika.

Članak 12.

1) Državni veterinarski inspektor odnosno službeni veterinar svake godine
provode kontrole koje obuhvaćaju najmanje 3% gospodarstava koja se nalaze na
području Republike Hrvatske ili najmanje 5% životinja koje borave na području
Republike Hrvatske.
2) Ako se službenim kontrolama utvrdi značajna nesukladnost postupanja s
odredbama ovoga Pravilnika i propisa iz članka 4. stavka 6. ovoga Pravilnika
minimalna razina kontrola povećava se u sljedećem godišnjem nadzornom razdoblju.

Članak 13.

3) Uprava određuje gospodarstva na kojima provodi kontrole na temelju procjene
rizika i uzima u obzir najmanje sljedeće:
(a) broj životinja na gospodarstvu;
(b) zdravstveno stanje životinja, osobito slučajeve ranijih izbijanja bolesti;
(c) iznos zatraženih i/ili isplaćenih godišnjih potpora za ovce i koze na
gospodarstvu;
(d) značajne promjene u odnosu na stanje iz prethodnog godišnjeg nadzornog
razdoblja;
(e) rezultate kontrola provedenih u prethodnom godišnjem nadzornom radzoblju,
osobito pravilno vođenje Registra ovaca i koza na gospodarstvu te pravilno
čuvanje putnih listova;
(f) pravilno dostavljanje podataka Upravi;
(g) ostala mjerila koja odredi Uprava.

Članak 14.

1) Državni veterinarski inspektor odnosno službeni veterinar provode kontrole u
pravilu bez najave.
2) Ako je nužno, službena kontrola se prethodno može najaviti, samo u točno
određenim i ograničenim slučajevima u skladu s Odlukom Uprave, a najava se
obavlja u razdoblju ne duljem od 48 sati prije kontrole, osim u iznimnim
slučajevima.
3) Kontrole iz ovoga Dijela mogu se provoditi zajedno s drugim kontrolama koje
su određene u skladu s posebnim propisima.

Članak 15.

1) Uprava nadzire provođenje označavanja svih životinja na gospodarstvu.
2) Ukoliko se na gospodarstvu nalazi više od 20 životinja, Uprava određuje da se
kontrole identifikacije životinja provode na reprezentativnom uzorku životinja
koji omogućava otkrivanje 5% životinja koje nisu označene u skladu s odredbama
ovoga Pravilnika i propisa iz članka 4. stavka 6. ovoga Pravilnika, s 95%-tnom
sigurnošću.
3) Ako se kontrolama provedenima u skladu sa stavkom 2. ovoga članka utvrdi
nesukladnost s zahtjevima za označavanjem i registracijom životinja propisanim
člankom 3. stavkom 1. ovoga Pravilnika, sve životinje na gospodarstvu moraju
biti obuhvaćene kontrolama.
4) Iznimno od stavka 3. ovoga članka, Uprava određuje da se kontrole
identifikacije životinja provode na reprezentativnom uzorku životinja koji
omogućava otkrivanje preko 5% životinja koje nisu označene u skladu s odredbama
ovoga Pravilnika i propisa iz članka 4. stavka 6. ovoga Pravilnika s preciznošću
od plus ili minus 2%, s 95%-tnom sigurnošću.

Članak 16.

1) Nakon svake kontrole podnosi se standardizirano izvješće, koje sadrži
najmanje sljedeće:
(a) razlog za odabir gospodarstva za provedbu kontrole;
(b) podatke o osobama prisutnima tijekom kontrole;
(c) rezultate kontrole i sva postupanja protivna odredbama ovoga Pravilnika i
propisa iz članka 4. stavka 6. ovoga Pravilnika;
2) Državni veterinarski inspektor odnosno službeni veterinar mora dati
posjedniku ili njegovom predstavniku da potpiše navedeno izvješće, a posjednik
ili predstavnik mogu dati primjedbe na njegov sadržaj.

Članak 17.

1) Uprava do 31. kolovoza svake godine dostavlja Europskoj komisiji godišnje
izvješće na obrascu iz Priloga II. ovoga Pravilnika o rezultatima službenih
kontrola iz prethodnog godišnjeg nadzornog razdoblja, a koje sadrži najmanje
sljedeće:
(a) broj gospodarstava;
(b) broj kontrola provedenih na gospodarstvu;
(c) ukupan broj registriranih životinja u Republici Hrvatskoj na početku
godišnjeg nadzornog razdoblja.
(d) broj životinja koje su obuhvaćene kontrolama;
(e) utvrđene nesukladnosti;
(f) izrečene kazne u skladu s člankom 10. stavkom 2. ovoga Pravilnika.

PRIJELAZNE I ZAVRŠNE ODREDBE

Članak 18.

Prilozi I. i II. tiskani su u dodatku ovoga Pravilnika i njegov su sastavni dio.

Članak 19.

1) Sustav za označavanje i registraciju životinja mora se u potpunosti
uspostaviti najkasnije do 30. listopada 2008. godine.
2) Odredbe ovoga Pravilnika u dijelu koji se odnosi na označavanje životinja
elektronskim transponderom primjenjuju se na životinje rođene u Republici
Hrvatskoj od 1. siječnja 2009. godine.

Članak 20.

1) Ovaj Pravilnik stupa na snagu osmoga dana od dana objave u »Narodnim
novinama«.
2) Iznimno od stavka 1. ovoga članka odredbe članka 3. stavka 3., članka 4.
stavka 2. i 8., članka 6. stavka 5., članka 17. te Priloga II. ovoga Pravilnika
stupaju na snagu danom pristupanja Republike Hrvatske u članstvo Europske unije.

Klasa: 011-02/07-01/98
Urbroj: 525-1-07-1
Zagreb, 18. listopada 2007.

Ministar
**Petar Čobanković**, v. r.

PRILOG I.

**A. Sredstva za označavanje**

1. Ušna markica, kojom se označava životinja, mora se staviti na životinju na
način da je dobro vidljiva iz daljine.
2. Ušne markice i ostala sredstva za označavanje moraju sadržavati sljedeće
oznake:
– prva oznaka označava državu u kojoj se nalazi gospodarstvo na kojem je
životinja rođena, a u slučaju Republike Hrvatske oznaka je HR. U navedenu svrhu
koriste se oznake država koje se sastoje od dva slova ili tri oznake u skladu s
ISO 3166,
– nakon oznake države slijedi pojedinačna oznaka koja ne sadrži više od 13
brojeva.
2.1. Uz podatke iz točke 2. ovoga Odjeljka, nadležno tijelo može odobriti da
posjednik na ušnoj markici koristi barkod i dodatne podatke, pod uvjetom da
navedeno ne onemogućuje čitljivost identifikacijskog broja životinje.
3. Prvo sredstvo za označavanje u skladu s člankom 4. stavkom 3. točkom (a)
ovoga Pravilnika mora biti ušna markica određena od nadležnog tijela, koja se
stavlja na jedno uho, izrađena od nerazgradivog materijala, nesalomljiva i lako
čitljiva tijekom cijelog životnog vijeka životinje te oblikovana na način da
ostane pričvršćena za životinju, a da je ne ozlijedi. Ušna markica ne može se
ponovno koristiti, a natpis na njoj mora biti neizbrisiv.
4. Nadležno tijelo može odobriti da je drugo sredstvo za označavanje iz članka
4. stavka 3. točke (b) ovoga Pravilnika:
– ušna markica obilježja u skladu s točkom 3. ovoga Odjeljka, ili
– tetovaža, ili
– znak na gležnju, u slučaju koza, ili
– elektronski transponder u skladu s tehničkim karakteristikama određenim u
točki 6. ovoga Odjeljka.
5. Do početka primjene elektronskog transpondera ovim Pravilnikom i propisom iz
članka 4. stavka 6. ovoga Pravilnika propisuju se zahtjevi u odnosu na
označavanje životinja na gospodarstvu i pojedinačno, određuje postupak zamjene
ako sredstvo za označavanje postane nečitko ili se izgubi, pod nadzorom Uprave i
bez ugrožavanja sljedivosti životinja u slučaju premještanja između
gospodarstava, u cilju kontrole zaraznih bolesti, i omogućavanja sljedivosti
životinja unutar Republike Hrvatske, s istim ciljem.
6. Elektronski transponder mora imati sljedeće tehničke karakteristike:
– biti samoočitavajući pasivni transponder, koji koristi HDX ili FDX-B
tehnologiju i u skladu s ISO standardima 11784 i 11785,
– biti takav da omogućuje čitanje uređajima za čitanje koji su izrađeni u skladu
s ISO standardom 11785, i koji mogu čitati HDX i FDX-B transpondere,
– mogućnost čitanja s udaljenosti u slučaju prijenosnih čitača mora iznositi
najmanje 12 cm od ušne markice, te najmanje 20 cm za bolus transponder, a u
slučaju stacionarnih čitača mora iznositi najmanje 50 cm za ušne markice i bolus
transpondere.

**B. Registar ovaca i koza na gospodarstvu**

Registar ovaca i koza na gospodarstvu mora sadržavati sljedeće podatke:
– identifikacijski broj gospodarstva,
– adresu gospodarstva i zemljopisne koordinate ili odgovarajuće pokazatelje
zemljopisnog položaja gospodarstva,
– vrstu proizvodnje,
– rezultate posljednje godišnje dojave iz članka 7. ovoga Pravilnika i datum
kada je izrađena,
– ime i adresu posjednika,
– ako životinje odlaze s gospodarstva, ime prijevoznika, registracijsku oznaku
dijela prijevoznog sredstva koje prevozi životinje, identifikacijski broj ili
naziv i adresu gospodarstva odredišta, ili ako se životinje otpremaju u
klaonicu, registarski broj klaonice ili naziv klaonice i datum otpreme te
ovjerenu presliku Putnog lista iz članka 6. ovoga Pravilnika,
– ako životinje dolaze na gospodarstvo, identifikacijski broj gospodarstva s
kojeg je životinja dopremljena i datum dolaska,
– podatke o svim zamjenama ušnih markica ili elektronskih uređaja,
– identifikacijski broj životinje,
– godinu rođenja i datum označavanja,
– mjesec i godinu uginuća životinje na gospodarstvu,
– pasminu i genotip, ako je poznat,
– ime i potpis osobe ovlaštene od Uprave koja je provjerila Registar ovaca i
koza na gospodarstvu i datum kada je obavljena kontrola.

**C. Putni list**

Putni list mora ispuniti posjednik na obrascu iz propisa iz članka 4. stavka 6.
ovoga Pravilnika koji određuje nadležno tijelo, i mora sadržavati najmanje
sljedeće podatke:
– identifikacijski broj gospodarstva,
– ime i adresu posjednika,
– ukupni broj životinja koje se premještaju,
– identifikacijski broj gospodarstva odredišta ili sljedećeg posjednika
životinja, ili, ako se životinje voze u klaonicu, registarski broj klaonice ili
naziv i adresu klaonice, ili u slučaju premještanja stada, mjesto odredišta,
– podatke o prijevoznim sredstvima i prijevozniku, uključujući i broj odobrenja
prijevoznika,
– datum odlaska,
– potpis posjednika,
– identifikacijski broj za svaku životinju.

**D. Računalna baza podataka**

1. Računalna baza podataka mora sadržavati najmanje sljedeće podatke za svako
gospodarstvo:
– identifikacijski broj gospodarstva,
– adresu gospodarstva i zemljopisne koordinate ili odgovarajuće pokazatelje
zemljopisnog položaja gospodarstva,
– ime i adresu te zanimanje posjednika,
– vrste životinja,
– vrstu proizvodnje,
– rezultat godišnje dojave iz članka 7. stavka 2. ovoga Pravilnika i datum kada
je izrađena,
– rubriku za podatake, koju ispunjava Uprava, a u rubriku se mogu evidentirati
podaci o ograničenju kretanja, statusu ili drugi bitni podaci.
2. U skladu s člankom 8. ovoga Pravilnika mora postojati posebno mjesto za
evidenciju svih premještanja životinja. Evidencija mora sadržavati barem
sljedeće podatke:
– broj životinja koje se premještaju,
– identifikacijski broj gospodarstva otpreme,
– datum odlaska,
– identifikacijski broj gospodarstva odredišta,
– datum dolaska.

PRILOG II.

IZVJEŠĆE O REZULTATIMA SLUŽBENIH KONTROLA PROVEDENIH U SKLADU S PROPISIMA O
OZNAČAVANJU I REGISTRACIJI OVACA I KOZA

*1. Osnovni podaci o gospodarstvu, životinjama i kontrolama*

|  |  |
| --- | --- |
| Ukupan broj registriranih gospodarstava na području  Republike Hrvatske na početku godišnjeg nadzornog razdoblja¹ | |
| Ukupan broj gospodarstava na kojima su provedene kontrole |  |
| Ukupan broj kontrola |  |
| Ukupan broj registriranih ovaca i koza u Republici Hrvatskoj na početku godišnjeg nadzornog razdoblja¹ |  |
| Ukupan broj ovaca i koza na gospodarstvima na kojima su provedene kontrole |  |

\_\_\_\_\_\_\_
1i drugi podaci

*2. Utvrđeno postupanje protivno propisima o označavanju i registraciji ovaca i
koza*

|  |  |  |
| --- | --- | --- |
|  | Broj životinja | Broj gospodarstava |
| 1. Nepravilnosti u označavanju ovaca |  |  |
| 1.1. Nepravilnosti u označavanju koza |  |  |
| 2. Nepravilnosti u Registru ovaca i koza |  |  |
| na gospodarstvu |  |  |
| 3. Izostanak prijave premještanja |  |  |
| 4. Nepravilnosti u odnosu na Putni list¹ |  |  |
| 5. Životinje/gospodarstva sa samo jednim nepropisnim postupanjem navedenim u podtočkama 1. do 4. ove točke |  |  |
| 6. Životinje/gospodarstva s više od jednog nepropisnog postupanja navedenog u podtočkama 1. do 4. ove točke |  |  |
| 7. Ukupan broj nepropisnih postupanja  po životinji/gospodarstvu iz podtočke   5. i 6. ove točke |  |  |

\_\_\_\_\_\_\_\_
1i ako je primjenjivo, u skladu s člankom 8. stavkom 2. ovoga
Pravilnika

*3. Izrečene kazne*

|  |  |  |
| --- | --- | --- |
|  | Broj životinja | Broj gospodarstava |
| Ukupno |  |  |

Pravilnik, NN 111/2007-3240
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)